KIRJALLINEN KYSYMYS E-3689/01

esittäjä(t): María Sornosa Martínez (PSE) komissiolle

(17. tammikuuta 2002)

Aihe: Euroopan kulttuuriperinnön tuhoaminen Manisesin tapaus Valenciassa (Espanja)

Valenciassa sijaitsevan Manisesin kunnan pormestari on määrännyt ilman mitään kaupunkisuunnitteluun liittyviä perusteita, että kulttuuri- ja nuorisokeskusta ympäröivä muuri on kaadettava. Muuri on arkkitehtoninen osa vuonna 1925 rakennettua karmeliittanunnien luostarin historiallista kokonaisuutta. Yhdistykset ja poliittiset puolueet ovat ryhtyneet paikkakunnan asukkaiden tukemiin, muurin tuhoamista vastustaviin toimiin. Manisesin asukkaat pitävät historiallisen muurin kaatamista historiansa kieltämisenä sekä menneisyytensä ja legaattinsa tuhoamisena. Kyseessä on saman pormestarin muutaman kuukauden kuluessa toteuttama uusi hävitystoimi. Elokuussa pormestari tuhosi arkeologisen teollisuusvedensuodatusyksikön (Los Filtros) aidan ja vähän sen jälkeen hävitti puutarhan, joka palveli luonnollisena esteenä lentokenttämelun ja parhaillaan rakennettavan asuinalueen välillä.

Vaikka EU:lla on käytössään joitakin historiallisen ja kulttuuriperinnön säilyttämiseen suunnattuja välineitä kuten EU:n perustamissopimuksen 151 artikla ja suositus 75/65/ETY(1) niiden hoito kuuluu yksinomaan jäsenvaltioiden toimivaltaan. Näin ollen kohteiden, jotka voisivat olla Euroopan yhteisön perintöä, suojelu jää paikallisviranomaisten sellaisten satunnaisten toimien armoille, jotka Manisesin tapauksen tavoin eivät ole aina suosiollisia eurooppalaista identiteettiä määrittävien kulttuurikohteiden suojelulle.

Toisaalta, kuten komissio on myöntänyt minulle Valencian Cabanyal-Canyamelar -kaupunginosan historiallisten rakennusten tuhoamista koskeviin kysymyksiin E-2416/00, E-2417/00, E-2418/00(2) ja E-3846/00(3) antamissaan vastauksissa, kaikki kulttuuriperintöön vaikuttavat toimet tai työt kuuluvat direktiivin 97/11/EY(4) piiriin, ja näin ollen paikallisten toimivaltaisten viranomaisten olisi tehtävä niistä vaikutusarviointi ja jäsenvaltioiden velvollisuutena on valvoa kyseisen direktiivin soveltamista.

Miten komissio voi perussopimusten takaajana puuttua asiaan, jotta kansalliset, alueelliset ja paikalliset hallitukset ottaisivat huomioon kansalaisten pyynnöt suojella kulttuuriperintöä Manisessa ja muualla yhteisössä siten, että perustamissopimuksen 151 artiklan määräyksiä ja suositusta 75/65/ETY noudatettaisiin?

Mitä komissio aikoo tehdä, jotta Espanjan valtio vaatisi alueviranomaisiaan noudattamaan asianmukaisesti vaikutusta koskevaa direktiiviä kulttuuriperinnön suhteen?

(1) EYVL L 21, 28.1.1975, s. 22.

(2) EYVL C 136 E, 8.5.2001, s. 31.

(3) EYVL C 187 E, 3.7.2001, s. 61.

(4) EYVL L 73, 14.3.1997, s. 5.

Viviane Redingin komission puolesta antama vastaus

(4. huhtikuuta 2002)

EU:n perustamissopimuksen 151 artikla sen enempää kuin arkkitehtuuriin ja luonnonympäristöön liittyvän kulttuuriperinnön suojelemisesta 20. joulukuuta 1974 annettu komission jäsenvaltioille antama suositus 75/65/ETY(1) ei anna komissiolle toimivaltaa arvoisan parlamentin jäsenen mainitsemassa mielessä.

Ympäristövaikutusten arvioinnin osalta komissio viittaa vastaukseen, jonka se antoi parlamentin jäsenen kysymykseen E-3846/00(2). Tässäkin tapauksessa ympäristövaikutusten arvioinnin tarpeellisuudesta päättää jäsenvaltio, joko käyttäen arviointiperusteita ja -rajoja tai hakemuskohtaisesti, kuitenkin aina noudattaen direktiivin 85/337/ETY muuttamisesta 3. maaliskuuta 1997 annetussa neuvoston direktiivissä 97/11/EY(3) olevassa liitteessä III vahvistettuja perusteita.

(1) EYVL L 21, 28.1.1975.

(2) EYVL C 187 E, 3.7.2001.

(3) EYVL L 73, 14.3.1997.